3.

v súvislosti s týmito záväzkami žiada najmä, aby sa do zrevidovanej rámcovej dohody zahrnuli tieto body: a) záruka, že Komisia bude voči Európskemu parlamentu a Rade uplatňovať základnú zásadu rovnakého zaobchádzania, najmä pokiaľ ide o prístup na schôdze a ustanovenie o príspevkoch alebo iných informáciách, najmä o legislatívnych a rozpočtových veciach; b) implementácia osobitného partnerstva medzi Európskym parlamentom a Komisiou prostredníctvom týchto opatrení: — predseda Komisie bude pravidelne viesť dialóg s predsedom Európskeho parlamentu o kľúčových horizontálnych otázkach a dôležitých legislatívnych návrhoch. Tento dialóg by mal tiež zahŕňať pozvania pre predsedu Európskeho parlamentu na schôdze kolégia komisárov; — predseda Komisie alebo podpredseda Komisie sa budú pozývať na schôdze Konferencie predsedov a Konferencie predsedov výborov, keď sa diskutuje o osobitných otázkach týkajúcich sa programu plenárnych schôdzí a legislatívnych a rozpočtových vecí; — schôdze medzi Konferenciou predsedov a Konferenciou predsedov výborov a kolégiom komisárov, ktoré sa budú konať každoročne, aby sa prediskutovali príslušné otázky vrátane prípravy a implementácie pracovného programu Komisie; — v rámci svojej činnosti na príprave a implementácii legislatívy EÚ vrátane soft law Komisia poskytne všetky informácie a úplnú dokumentáciu o svojich stretnutiach s národnými expertmi; na tieto stretnutia môže tiež pozvať expertov Európskeho parlamentu; c) záväzok Komisie podávať správy o konkrétnych krokoch reagujúcich na každú žiadosť o legislatívnu iniciatívu do troch mesiacov po prijatí legislatívnej iniciatívnej správy podľa článku 225 ZFEÚ; Komisia predloží legislatívny návrh najneskôr do jedného roka alebo zahrnie návrh do svojho pracovného programu na ďalší rok; ak Komisia nepredloží návrh, podrobne vysvetlí Európskemu parlamentu svoje dôvody; d) záväzok úzkej a včasnej spolupráce medzi Európskym parlamentom a Komisiou, pokiaľ ide o žiadosti o legislatívnu iniciatívu vychádzajúce z občianskych iniciatív; e) záväzok Európskeho parlamentu a Komisie dohodnúť sa na kľúčových zmenách v príprave budúcich rokovaní s Radou o úprave Medziinštitucionálnej dohody o lepšej tvorbe práva podľa nových ustanovení Lisabonskej zmluvy a okrem iného na zmene implementačného postupu súčasnej dohody, najmä: — hodnotenia vplyvu sa budú vypracúvať na zodpovednosť Komisie podľa transparentného postupu, ktorým sa zaručí nezávislé hodnotenie; hodnotenia vplyvu sa budú uverejňovať včas, pričom sa zohľadní množstvo rôznych možností vrátane tzv. možnosti nečinnosti a v zásade sa budú predkladať príslušnému parlamentnému výboru počas obdobia konzultácie s národnými parlamentmi podľa Lisabonskej zmluvy; — v oblastiach, v ktorých sa Európsky parlament zvyčajne zúčastňuje legislatívneho procesu sa podľa potreby a na riadne odôvodnenom základe po konzultácii s Európskym parlamentom použije soft law; — s cieľom podporiť zjednodušenie právnych predpisov Únie sa podľa potreby a možností zaručí použitie prepracovania ako štandardného postupu alebo sa nahradí postupom kodifikácie právneho aktu do šiestich mesiacov od jeho konečného prijatia; — s cieľom zabezpečiť lepšie monitorovanie transpozície a uplatňovania právnych predpisov Únie sa Komisia a Európsky parlament budú usilovať začleniť povinné tabuľky zhody a záväznú lehotu na transpozíciu, ktorá by v smerniciach zvyčajne nemala presiahnuť dva roky; — Komisia sprístupní Európskemu parlamentu súhrnné informácie o všetkých konaniach o porušení povinností počnúc úradnou výzvou, ako aj, ak o to Európsky parlament požiada, o otázkach, ktorých sa týka konanie o porušení povinností, podľa jednotlivých prípadov, dodržiavajúc pravidlá dôvernosti; f) súhlas s týmito požiadavkami s cieľom zvýšiť zodpovednosť exekutívy: — kedykoľvek Komisia zreviduje etický kódex komisárov, požiada Európsky parlament o stanovisko; — kedykoľvek Európsky parlament zreviduje svoj rokovací poriadok v oblasti vzťahov s Komisiou, požiada Komisiu o stanovisko; — ak Európsky parlament požiada predsedu Komisie o vyjadrenie nedôvery členovi Komisie, predseda vážne zváži, či má príslušného člena požiadať, aby sa vzdal funkcie v súlade s článkom 17 ods. 6 Zmluvy o EÚ; predseda buď požiada tohto člena, aby sa vzdal funkcie alebo Európskemu parlamentu na nasledujúcej schôdzi vysvetlí, prečo to odmietol; — ak predseda Komisie zamýšľa zmeniť portfóliá v Komisii počas jej funkčného obdobia podľa článku 248 Zmluvy o fungovaní EÚ, včas o tom informuje Európsky parlament, aby sa o týchto zmenách mohla začať konzultácia s príslušným výborom; rozhodnutie predsedu zmeniť portfóliá môže nadobudnúť účinnosť okamžite; — keď sa má nahradiť komisár, predseda Komisie vážne posúdi výsledok konzultácie s Európskym parlamentom pred tým, ako vyjadrí svoj súhlas s rozhodnutím Rady podľa článku 246 Zmluvy o fungovaní EÚ; — Komisia podporí Európsky parlament v nadchádzajúcich rokovaniach o Európskej službe pre vonkajšiu činnosť (ESVČ) s cieľom zabezpečiť plnú zodpovednosť tejto služby vrátane transparentného postupu vymenovania osobitných zástupcov a veľvyslancov; — Komisia podporí Európsky parlament v nadchádzajúcich rokovaniach o ESVČ s cieľom pokračovať v „prístupe Spoločenstva“ a posilňovať ho v rozvojovej politike vrátane programovania nástrojov rozvojovej pomoci, najmä Európskeho rozvojového fondu, ktorý by mal zostať v kompetencii Komisie a za ktorý by mala byť Komisia v plnej miere zodpovedná Európskemu parlamentu; — podľa vzoru existujúcej hodiny otázok s predsedom Komisie sa zavedie hodina otázok s komisármi a s podpredsedníčkou zodpovednou za vonkajšie vzťahy/vysokou predstaviteľkou Únie pre zahraničné veci a bezpečnostnú politiku na účely reformy existujúcej hodiny otázok; g) kandidáti na post výkonného riaditeľa regulačných agentúr by sa mali zúčastňovať na vypočutiach parlamentných výborov; h) záväzok Komisie užšie spolupracovať s Európskym parlamentom na základe ustanovenia o okamžitom a úplnom informovaní Európskeho parlamentu vo všetkých etapách rokovaní o medzinárodných dohodách (vrátane vymedzenia pokynov na rokovania), najmä o obchodných veciach a iných rokovaniach, ktorých sa týka postup súhlasu, takým spôsobom, aby sa plne uplatňoval článok 218 Zmluvy o fungovaní EÚ a aby sa rešpektovala úloha každej inštitúcie a plne dodržiavali nové postupy a pravidlá zachovávania potrebnej miery dôvernosti; i) v súvislosti s rozšírenými právomocami Európskeho parlamentu podľa Lisabonskej zmluvy a s cieľom zabezpečiť efektívny tok informácií Komisia na žiadosť Európskeho parlamentu na medzinárodných konferenciách uľahčí udelenie štatútu pozorovateľa predsedovi delegácie Európskeho parlamentu na príslušných schôdzach a s týmto cieľom zabezpečí delegáciám Európskeho parlamentu prístup k infraštruktúre EÚ; j) záväzok zlepšiť súčasné postupy týkajúce sa programovania prostredníctvom množstva opatrení, ako sú: — v zásade predstavenie vybratých kľúčových iniciatív Komisie najskôr na plenárnej schôdzi a až potom verejnosti; — záväzok zo strany Komisie urýchlene iniciovať v súlade s článkom 17 Zmluvy o EÚ „ročné a viacročné programovanie Únie v snahe dosiahnuť medziinštitucionálne dohody“; — každoročné schôdze medzi kolégiom komisárov a Konferenciou predsedov a Konferenciou predsedov výborov pred prijatím pracovného programu Komisie vrátane nadchádzajúcich návrhov na zjednodušenie, dôležitých iniciatív v oblasti soft law a rozhodnutí o späťvzatí návrhov s cieľom pripraviť rozpravu a snažiť sa o spoločné porozumenie medzi Komisiou a Európskym parlamentom; — zásada, že Komisia by mala poskytnúť vysvetlenie, ak nemôže predložiť jednotlivé návrhy obsiahnuté v jej pracovnom programe alebo ak sa od pracovného programu odchýli;